નાગદેવી સ્ટ્રીટ એટલે મશીન ટૂલ્સ અને હાર્ડવેરની મુંબઈની સૌથી મોટી જથ્થાબંધ માર્કેટ. મુંબઈ અને મુંબઈની બહારની વેપારીઓ રોજબરોજ મોટી ખરીદી કરવા માટે આ માર્કેટમાં આવતા હોય છે, પણ આ માર્કેટ ફેરિયાઓથી એટલી બધી ગીચ બની ગઈ છે કે અહીં આવતા વેપારીઓ માટે ચાલવું મુશ્કેલ બની ગયું છે. મુંબઈમાં થયેલા સિરિયલ બૉમ્બ-બ્લાસ્ટ પછી સરકારે અને પોલીસે કડક પગલાં લઈને ઝવેરી બજારને ફેરિયામુક્ત બનાવી દીધો એ પછી ત્યાંના વેપારીઓ ધંધો કરવામાં હળવાશ અનુભવે છે. આ માર્કેટના રસ્તા પર વાહનોની અવરજવર પણ નહીંવત્ થઈ ગઈ છે. અહીં જેના શો-રૂમ છે એના સિવાય બહુ જ ઓછા લોકોની ગાડીઓ આવે છે અને પાર્ક થાય છે.